A Bizottság 2002/75/EK irányelve
(2002. szeptember 2.)
a tengerészeti felszerelésekről szóló 96/98/EK tanácsi irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 80. cikke (2) bekezdésére,
tekintettel a legutóbb a 2001/53/EK [1] bizottsági irányelvvel módosított, a tengerészeti felszerelésekről szóló, 1996. december 20-i 96/98/EK [2] tanácsi irányelvre és különösen annak 17. cikke első és második francia bekezdésére,
mivel:
(1) a 96/98/EK irányelv alkalmazásában, a nemzetközi egyezmények, beleértve az 1974-es SOLAS-egyezményt, és a vizsgálati követelmények, a módosításaikkal együtt, a 2001. január 1-jén hatályos változatban érvényesek;
(2) a SOLAS-egyezmény és más nemzetközi egyezmények módosításai és az új vizsgálati követelmények 2001. január 1-je után léptek hatályba, vagy rövidesen hatályba lépnek;
(3) a hajókon elhelyezendő felszerelésekre vonatkozó új szabályokat az említett dokumentumok határozták meg;
(4) a 96/98/EK irányelvet ennek megfelelően módosítani kell;
(5) az ezen irányelvben előírt rendelkezések összhangban vannak a 93/75/EGK [3] tanácsi irányelv 12. cikke alapján létrehozott bizottság véleményével,
ELFOGADTA EZT AZ IRÁNYELVET:
1. cikk
A 96/98/EK irányelv a következőképpen módosul:
1. A 2. cikk a következőképpen módosul:
A c), d) és n) pontokban a "2001. január 1-je" időpont helyébe a "2002. július 1-je" időpont lép;
2. Az A. melléklet helyébe ezen irányelv mellékletének szövege lép.
2. cikk
Az A.1. melléklet "megnevezés" rovatában az "új tétel"-ként felsorolt felszerelések, amelyeket a 3. cikk (1) bekezdésében említett időpont előtt gyártottak az alábbiakban említett tagállam területén ezen irányelv elfogadása napján már hatályban lévő típus-jóváhagyási eljárásoknak megfelelően, valamint az A.1. melléklet 4. és 5. szakaszában felsorolt felszerelések, amelyek típus-jóváhagyási jellel rendelkeznek, és a 3. cikk (1) bekezdésében említett időpont előtt gyártottak, ezen időpontot követően két évig lehetnek forgalmazhatók, valamint helyezhetők el olyan közösségi hajókon, amelyek hajóbizonyítványait egy tagállam állította ki, vagy egy tagállam nevében állították ki a nemzetközi egyezményekkel összhangban.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek a hatálybalépésétől számított legkésőbb hat hónapon belül megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2002. szeptember 2-án.